Paterna estrena hui el nou autobús a La Fe, que serà gratuït durant dos mesos
31/05/2016

# Paterna estrena hui el nou autobús a La Fe, que serà gratuït durant dos mesos

[![L'alcaldessa en funcions repartint entre els veïns els horaris del nou autobús](/images/noticias/2016/05/bus-fe.jpg)](/images/noticias/2016/05/bus-fe.jpg)

31.05.2016

4

La creació d'aquesta línia ha estat molt bé rebuda entre els veïns/as, que veuran reduït considerablement tant el temps com els diners que invertien per anar i tornar d'aquests dos centres sanitaris

A partir de hui, 1 de juny a les 7 hores, tots aquells paterners i paterneres que hagen d'acudir a l'Hospital Universitari La Fe de València o al Centre d'Especialitats de Burjassot ja poden utilitzar l'autobús sanitari per desplaçar-se i atendre les seues consultes mèdiques.

Així ho ha anunciat hui l'Alcaldessa en funcions, Nuria Campos, que ha estat aquest matí al mercat informant als veïns i veïnes dels horaris i el recorregut d'aquest nou autobús que, durant els mesos de juny i de juliol, serà totalment gratuït.

Campos ha destacat "l'enorme utilitat que tindrà aquest bus per a tota la ciutadania paternera ja que la nova línia no només millorarà la mobilitat i connectivitat del municipi amb els centres sanitaris de referència per a Paterna sinó que a més suposarà un important estalvi de diners i de temps per als seus usuaris".

Així mateix, ha indicat que la mesura ha estat molt bé rebuda per les diferents associacions i entitats veïnals del municipi i, sobretot, pel col•lectiu de persones majors que consideren aquest servei "imprescindible" per a un municipi de prop de 70.000 habitants sense cap hospital en el terme municipal.

El nou autobús, denominat ja popularment "bus sanitari" i identificat amb una retolació pròpia, recorrerà el municipi de Paterna des del barri de Santa Rita fins al de Campament, amb parades als principals carrers del poble i sortides cada hora des de les 7 del matí fins a les 14:30 de la tarda.

Núria Campos ha explicat a més que, inicialment, la nova línia prestarà servei tots els dias laborals en horari de matí per cobrir les consultes mèdiques dels veïns/as encara que ha assenyalat que, en funció de la demanda, no descarten ampliar el servei a les tardes.

A més, els usuaris d'aquest autobús podran beneficiar-se dels mateixos descomptes del transport municipal.